په کابل کې چاودنه؛ لسګونه کسان وژل شوي او ژوبل شوي 
د افغانستان د کورنیو چارو وزرات وايی د کابل په ښار کې په یوې چاودنې کې لږ تر لږه ۱۲ تنه وژل شوي دي. 
د وزارت ویاند طارق ارین وايي چې شاوخوا ۵۰ نور ژوبل شوي هم دي. زخمیان د «جناح روغتون» ته انتقال شوي دي. د عامې روغتیا وزارت د ویاند مرستیال میرویس عليزی وايي‌ چې ۴۶ زخمیان روغتونونو ته انتقال شوي دي. ښاغلي ارین وویل چې د پېښې ټول قربانیان ملکي خلک دي. چاودنه د شنبې په ورځ مۍ اتمه (غوايي ۱۸) د کابل ښار په دیارلسمه حوزه کې په دشت برچي‌ کې د «سید الشهداء» ښوونځي ته نژدې شوی دی. په همدې حال کې ویل شوي چې درې پرلپسې چاودنې شوې دي. د چاودنو د څرنګوالي په اړه هم لا دقیق راپور ورکړل شوی نه دی. ویل کیږي چې شاید د تلفاتو شمېر زیات وي. یوناما، په کابل کې د امریکا سفارت، ولسمشر محمد اشرف غني، د ملي مصالحې د شورا مشر عبدالله عبدالله او نورو سیاسي مشرانو دا برید غندلی دی. د امریکا سفارت شارژدافیر راس ویلسن د ښوونځیو په ماشومانو برید د افغانستان په آینده باندې برید ګڼلی دی. یوناما هم دا برید غندلی دی او د ملکیانو د وژلو په اړه یې خواشینې ښودلې ده. ولسمشر غني دا برید غندلی دی او دا یې د طالبانو کار بللی دی. خو طالبان وايی برید دوی نه دی کړی.